CELEX: 32019D2211
Language: lt
Date: 2019-12-19 00:00:00
Title: Komisijos Įgyvendinimo Sprendimas (ES) 2019/2211 2019 m. gruodžio 19 d. kuriuo iš dalies keičiamas Įgyvendinimo sprendimas (ES) 2018/2031, kuriuo ribotam laikotarpiui nustatoma, kad pagrindinėms sandorio šalims Jungtinėje Didžiosios Britanijos ir Šiaurės Airijos Karalystėje taikoma reguliavimo sistema yra lygiavertė pagal Europos Parlamento ir Tarybos reglamentą (ES) Nr. 648/2012 (Tekstas svarbus EEE)

23.12.2019   
               
               
                  LT
               
               
                  Europos Sąjungos oficialusis leidinys
               
               
                  L 332/157
               
            
         KOMISIJOS ĮGYVENDINIMO SPRENDIMAS (ES) 2019/2211
         2019 m. gruodžio 19 d.
         kuriuo iš dalies keičiamas Įgyvendinimo sprendimas (ES) 2018/2031, kuriuo ribotam laikotarpiui nustatoma, kad pagrindinėms sandorio šalims Jungtinėje Didžiosios Britanijos ir Šiaurės Airijos Karalystėje taikoma reguliavimo sistema yra lygiavertė pagal Europos Parlamento ir Tarybos reglamentą (ES) Nr. 648/2012
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. liepos 4 d. Europos Parlamento ir Tarybos reglamentą (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (1), ypač į jo 25 straipsnio 6 dalį,
         kadangi:
         
                     (1)
                  
                  
                     Komisijos įgyvendinimo sprendimas (ES) 2018/2031 (2) turi būti taikomas nuo dienos, einančios po dienos, kurią Sutartys nustoja galioti Jungtinei Karalystei ir Jungtinėje Karalystėje, nebent su Jungtine Karalyste sudarytas susitarimas dėl išstojimo įsigaliotų iki tos datos. Jame numatyta, kad jis nustoja galioti 2020 m. kovo 30 d.;
                  
               
                     (2)
                  
                  
                     2019 m. spalio 29 d., susitarusi su Jungtine Karalyste, Europos Vadovų Taryba priėmė Sprendimą (ES) 2019/1810 (3), kuriuo Europos Sąjungos sutarties 50 straipsnio 3 dalyje numatytas laikotarpis pratęsiamas iki 2020 m. sausio 31 d. Dėl šio tolesnio pratęsimo Įgyvendinimo sprendimo (ES) 2018/2031 taikymo laikotarpis nebūtų pakankamai ilgas, kad Sąjungoje įsteigtiems tarpuskaitos nariams ir klientams būtų užtikrintas reikiamas teisinis tikrumas ir nuspėjamumas tuo atveju, jei Jungtinė Karalystė išstotų iš Sąjungos be susitarimo;
                  
               
                     (3)
                  
                  
                     2018 m. gruodžio 31 d. neapmokėta nominalioji ne biržos išvestinių finansinių priemonių suma pasaulio mastu sudarė daugiau nei 500 trln. EUR, iš jų palūkanų normų išvestinės finansinės priemonės sudarė daugiau kaip 75 %, o užsienio valiutos išvestinės finansinės priemonės – beveik 20 %. Apie 30 % visų ne biržos išvestinių finansinių priemonių yra išreikštos eurais ir kitomis Sąjungos valiutomis. Ne biržos išvestinių finansinių priemonių tarpuskaitos, kurią atlieka pagrindinės sandorio šalys, rinka yra labai koncentruota, ypač eurais išreikštų ne biržos palūkanų normų išvestinių finansinių priemonių tarpuskaitos, kurią atlieka pagrindinės sandorio šalys, rinka; daugiau kaip 90 % šių priemonių tarpuskaitą atlieka viena Jungtinėje Karalystėje įsteigta PSŠ. 2017 m. 97 % eurais išreikštų ne biržos palūkanų normų išvestinių finansinių priemonių tarpuskaitą atliko ta PSŠ, o tai rodo, kad rinkos dalyviai imasi veiksmų, kad pasirengtų JK išstojimui;
                  
               
                     (4)
                  
                  
                     vis dėlto priežastys, kuriomis grindžiamas Įgyvendinimo sprendimas (ES) 2018/2031, išlieka. Visų pirma išlieka galima rizika, susijusi su Sąjungos ir jos valstybių narių finansiniu stabilumu išstojimo be susitarimo atveju, ir tikėtina, kad ji išliks ir po 2020 m. kovo 30 d. Be to, Sąjungoje įsteigtiems tarpuskaitos nariams ir klientams pakankamą laikotarpį po galimo Jungtinės Karalystės išstojimo iš Sąjungos be susitarimo reikalingas teisinis tikrumas ir nuspėjamumas. Tačiau taip pat išlieka ribotos to sprendimo galiojimo trukmės priežastys, visų pirma susijusios su neaiškumais, kurie susiję su būsimais Jungtinės Karalystės ir Sąjungos santykiais, taip pat su jų galimu poveikiu Sąjungos ir jos valstybių narių finansiniam stabilumui ir bendrosios rinkos vientisumui. Todėl Įgyvendinimo sprendimo (ES) 2018/2031 galiojimo trukmė turėtų likti ribota;
                  
               
                     (5)
                  
                  
                     todėl Įgyvendinimo sprendimas (ES) 2018/2031 turėtų būti iš dalies pakeistas, kad būtų numatytas vienerių metų taikymo laikotarpis;
                  
               
                     (6)
                  
                  
                     Komisija toliau stebės, ar taikant tą Įgyvendinimo sprendimą ir toliau tenkinamos Įgyvendinimo sprendimo (ES) 2018/2031 sąlygos;
                  
               
                     (7)
                  
                  
                     be to, atsižvelgiant į Europos Parlamento ir Tarybos priimtus Reglamento (ES) Nr. 648/2012 pakeitimus, kurie įsigalios iki šio sprendimo taikymo pabaigos, bet kokiame galimame tolesniame sprendime bus atsižvelgta į finansų rinkos sąlygas ir pokyčius, taip pat į Jungtinėje Karalystėje įsteigtų pagrindinių sandorio šalių keliamą koncentracijos riziką Sąjungoje įsisteigusiems tarpuskaitos nariams ir klientams. Jei manoma, kad tokia rizika kenkia finansiniam Sąjungos stabilumui, bet kokiu galimu tolesniu sprendimu gali būti siekiama sumažinti sisteminę riziką Sąjungai apribojant tų tarpuskaitos narių ir klientų prieigą prie tam tikrų Jungtinėje Karalystėje įsteigtų pagrindinių sandorio šalių produktų, veiklos ar paslaugų. Šiuo tikslu Komisija planuoja pranešti apie savo ketinimą ne vėliau kaip likus šešiems mėnesiams iki galiojimo pabaigos;
                  
               
                     (8)
                  
                  
                     siekiant užtikrinti teisinį tikrumą Sąjungoje įsteigtiems tarpuskaitos nariams ir klientams, šis sprendimas turėtų įsigalioti skubos tvarka;
                  
               
                     (9)
                  
                  
                     šiame sprendime nustatytos priemonės atitinka Europos vertybinių popierių komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2018/2031 2 straipsnio ketvirta pastraipa pakeičiama taip:
            
               „Jis nustoja galioti praėjus vieneriems metams nuo antroje pastraipoje nurodytos dienos.“
            
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2019 m. gruodžio 19 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 201, 2012 7 27, p. 1.
         
            (2)  2018 m. gruodžio 19 d. Komisijos įgyvendinimo sprendimas (ES) 2018/2031, kuriuo ribotam laikotarpiui nustatoma, kad pagrindinėms sandorio šalims Jungtinėje Didžiosios Britanijos ir Šiaurės Airijos Karalystėje taikoma reguliavimo sistema yra lygiavertė pagal Europos Parlamento ir Tarybos reglamentą (ES) Nr. 648/2012 (OL L 325, 2018 12 20, p. 50).
         
            (3)  2019 m. spalio 29 d. Europos Vadovų Tarybos sprendimas (ES) 2019/1810, priimtas susitarus su Jungtine Karalyste, kuriuo pratęsiamas terminas pagal ES sutarties 50 straipsnio 3 dalį (OL L 278 I, 2019 10 30, p. 1).